LV Eiropas Savienības Oficiālais Vēstnesis C 407/6

Uzklausīšanas amatpersonas nobeiguma ziņojums (1)

INEOS/Solvay/JV

(M.6905)

2014/C 407/05

1. RAKSTISKĀ PROCEDŪRA

1. Eiropas Komisija (“Komisija”) 2013. gada 16. septembrī saņēma paziņojumu par ierosinātu koncentrāciju, ievērojot Apvienošanās regulas (2) 4. pantu, kuras rezultātā uzņēmumi INEOS AG (“INEOS”) un Solvay SA (“Solvay”), abi kopā saukti “paziņojošās puses”, iegūst Apvienošanās regulas 3. panta 1. punkta b) apakšpunkta un 3. panta 4. punkta nozīmē kopīgu kontroli pār jaunizveidoto kopuzņēmumu, pārvedot aktīvus (“darījums”).

2. Pamatojoties uz tirgus izpētes pirmo posmu, Komisija pauda nopietnas šaubas par darījuma saderību ar iekšējo tirgu un 2013. gada 5. novembrī pieņēma lēmumu uzsākt procedūru saskaņā ar Apvienošanās regulas 6. panta 1. punkta c) apakšpunktu. Paziņojošās puses 2013. gada 22. novembrī iesniedza rakstiskas piezīmes par 6. panta 1. punkta c) apakšpunktā minēto lēmumu.

A. Iebildumu paziņojums

3. Komisija 2014. gada 21. janvārī pieņēma iebildumu paziņojumu (“IP”), kurā tā pauda sākotnēju viedokli, ka darījums Apvienošanās regulas 2. panta nozīmē būtiski kavētu efektīvu konkurenci iekšējā tirgus ievērojamā daļā.

4. Paziņojošām pusēm tika dots laiks līdz 2014. gada 5. februārim, lai atbildētu uz IP. To rakstiskā atbilde tika iesniegta minētajā datumā.

B. Piekļuve lietas materiāliem

5. Paziņojošām pusēm tika piešķirta piekļuve lietas materiāliem visā procedūras gaitā, jo īpaši CD-ROM veidā 2014. gada 23. janvārī un 2014. gada 21. martā, kā arī 2014. gada 10. aprīļa e-pastā.

6. Paziņojošās puses 2014. gada 31. janvārī un 2014. gada 20. martā darba grupai iesniedza oficiālus pieprasījumus par turpmāku piekļuvi lietas materiāliem saskaņā ar Apvienošanās regulas 18. panta 3. punktu, Apvienošanās regulas īstenošanas regulas (3) 17. panta 1. punktu un Lēmuma 2011/695/ES 3. panta 7. punktu. Darba grupa izskatīja šos pieprasījumus un piešķīra paziņojošām pusēm turpmāku piekļuvi lietas materiāliem.

C. Faktu vēstule

7. Komisija 2014. gada 5. februārī paziņojošām pusēm nosūtīja faktu vēstuli, tās informējot par papildu pierādījumiem, kurus Komisija paredzēja izmantot procedūrā. Uz minēto faktu vēstuli paziņojošās puses atbildēja 2014. gada 12. februārī.

D. Ieinteresētas trešās personas

8. Saskaņā ar Lēmuma 2011/695/ES 5. pantu es atļāvu vienam paziņojošo pušu konkurentam (4) un trīs asociācijām (5), kas pārstāv daļu no to klientu loka, piedalīties procedūrā kā ieinteresētām trešām personām. Turklāt es informēju paziņojošās puses par ieinteresēto trešo personu, kuras tiks uzklausītas, identitāti.

2. MUTISKĀ PROCEDŪRA

9. Pēc paziņojošo pušu pieprasījuma 2014. gada 10. februārī notika oficiālā mutiskā uzklausīšana. Mutiskajā uzklausīšanā piedalījās: paziņojošās puses, to juridiskie pārstāvji un padomnieki ekonomikas jautājumos; EuPC kā ieinteresētā trešā persona (6); attiecīgie Komisijas dienesti un kompetento iestāžu pārstāvji no sešām dalībvalstīm (Beļģijas, Vācijas, Francijas, Ungārijas, Somijas un Apvienotās Karalistes).

10. Mutiskās uzklausīšanas ietvaros notika trīs slēgtas sēdes (7). Pirmā sēde notika pēc paziņojošo pušu pieprasījuma, pamatojoties uz to likumīgajām interesēm aizsargāt savus uzņēmējdarbības noslēpumus un citu konfidenciālo informāciju. Pārējās divas notika jautājumu un atbilžu veidā.

3. PROCEDŪRA PĒC OFICIĀLĀS MUTISKĀS UZKLAUSĪŠANAS

A. Tiesiskās aizsardzības līdzekļi

11. Saskaņā ar Apvienošanās regulas 8. panta 2. punktu paziņojošās puses 2014. gada 27. februārī iesniedza pirmo saistību kopumu, ko 2014. gada 7. martā aizstāja ar pārskatītu saistību kopumu. Šis jaunais saistību kopums tika vēlreiz pārskatīts 2014. gada 10. un 11. martā, piedāvājot trīs alternatīvas paketes. Komisija 2014. gada 12. martā divas no trīs alternatīvajām iesniegtajām paketēm pārbaudīja tirgū. Paziņojošās puses 2014. gada 13. aprīlī iesniedza pārskatīto saistību galīgo kopumu. Komisija secināja, ka 2014. gada 13. aprīlī iesniegtās saistības ir piemērotas, lai kliedētu saistībā ar darījumu konstatētās bažas par konkurenci.

B. Ieinteresētas trešās personas

12. Atsevišķas arodbiedrības (8), pārstāvot darba ņēmējus, kuri strādā INEOS ražotnē, kas atrodas Tessenderlo, lūdza iespēju tikt uzklausītām saistībā ar ierosinātajiem tiesiskās aizsardzības līdzekļiem. Saskaņā ar Lēmuma 2011/695/ES 5. pantu es atļāvu šīm arodbiedrībām – rīkojoties iepriekšminētajā statusā – piedalīties procedūrā kā ieinteresētajām trešām personām. Es attiecīgi informēju paziņojošās puses.

C. Lēmuma projekts

13. Saskaņā ar Lēmuma 2011/695/ES 16. panta 1. punktu es esmu pārskatījis lēmuma projektu un secinu, ka tas skar vienīgi tādus iebildumus, par kuriem pusēm tika dota iespēja paust savu viedokli.

4. SECINĀJUMS

14. Es secinu, ka šajā lietā tika nodrošināta visu pušu procesuālo tiesību efektīva īstenošana.

Briselē, 2014. gada 29. aprīlī Joos STRAGIER

(1) Saskaņā ar 16. un 17. pantu Eiropas Komisijas priekšsēdētāja 2011. gada 13. oktobra Lēmumā 2011/695/ES par uzklausīšanas amatpersonas amatu un darba uzdevumiem noteiktu konkurences lietu izskatīšanā (OV L 275, 20.10.2011., 29. lpp.) (“Lēmums 2011/695/ES”).

(2) Padomes 2004. gada 20. janvāra Regula (EK) Nr. 139/2004 par kontroli pār uzņēmumu koncentrāciju (OV L 24, 29.1.2004., 1. lpp.) (“Apvienošanās regula”).

(3) Komisijas 2004. gada 7. aprīļa Regula (EK) Nr. 802/2004, ar ko īsteno Padomes Regulu (EK) Nr. 139/2004 par kontroli pār uzņēmumu koncentrāciju (OV L 133, 30.4.2004., 1. lpp.) (“Apvienošanās regulas īstenošanas regula”).

(4) KEM ONE SAS.

(5) The European Plastic Pipes and Fittings Association (“TEPPFA”), EuPC INPA (“EuPC”) (Eiropas Plastmasas cauruļu un savienojumu asociācija), kas pārstāv Eiropas plastmasas pārstrādātājus, kā arī European PVC Profiles and Related Building Products Association EPPA ivzw (“EPPA”) (Eiropas PVC profilu un saistīto būvmateriālu asociācija).

(6) Citas ieinteresētās trešās personas nebija iesniegušas pieteikumus piedalīties mutiskajā uzklausīšanā.

(7) Sk. Lēmuma 2011/695/ES 13. pantu.

(8) Šīs arodbiedrības ir: 1) ABVV Algemeen Belgisch Vakverbond; 2) ACLVB Liberale Vakbond; 3) ACV bouw – industrie & energie; 4) BBTK Bond van bedienden, technici en kaderleden; un 5) LBC-NVK vakbond voor bedienden en kaderpersoneel.